ลุ้นกันยาว ๆ
*สถานการณ์ลงทุนของตลาดหุ้นไทยในวารดิถีเข้าสู่ปีวัวทองอย่างเต็มตัว อาจดูเหมือนอะไรต่อมิอะไรยังไม่เป็นใจก็จริง แต่อย่างน้อยก็มีอะไรให้ลุ้นกันยาว ๆ ตลอดทั้งปี  “โมนิก้า” ถึงเชื่อเหลือเกินว่า ปีนี้นักลงทุนแต่ละกลุ่มจะสลับกันเป็นผู้ซื้อ และการที่ตลาดหุ้นไทยถูกขายในวันสิ้นปี 63 จนดัชนีลงมาปิดที่ระดับ  1,449.35 จุด ลบไป 12.60 จุด ด้วยมูลค่าการซื้อขาย 8.75 หมื่นล้านบาท  เดี๊ยนถือเป็นโพสิชั่นการลงทุนที่ดีเอามาก ๆ ในแง่ของสัญญาณทางเทคนิคนะคะ
3 ม.ค. 2564

เจาะกระดาน : โมนิก้าและทีมงาน
*สถานการณ์ลงทุนของตลาดหุ้นไทยในวารดิถีเข้าสู่ปีวัวทองอย่างเต็มตัว อาจดูเหมือนอะไรต่อมิอะไรยังไม่เป็นใจก็จริง แต่อย่างน้อยก็มีอะไรให้ลุ้นกันยาว ๆ ตลอดทั้งปี  “โมนิก้า” ถึงเชื่อเหลือเกินว่า ปีนี้นักลงทุนแต่ละกลุ่มจะสลับกันเป็นผู้ซื้อ และการที่ตลาดหุ้นไทยถูกขายในวันสิ้นปี 63 จนดัชนีลงมาปิดที่ระดับ  1,449.35 จุด ลบไป 12.60 จุด ด้วยมูลค่าการซื้อขาย 8.75 หมื่นล้านบาท  เดี๊ยนถือเป็นโพสิชั่นการลงทุนที่ดีเอามาก ๆ ในแง่ของสัญญาณทางเทคนิคนะคะ
*เนื่องจากเรื่องราวดังกล่าวบอกให้คนทั่วไปรู้ว่า ดัชนียังมีโอกาสขึ้นไปทดสอบแนวต้าน 1,480 จุดอีกครั้ง !!..ส่วนจะผ่านไปได้หรือไม่นั้น เป็นเรื่องที่ค่อยมาคุยกันทีหลัง เพราะอารมณ์ของนักลงทุนกลุ่มต่าง ๆ พุงพล่านอย่างเห็นได้ชัด ขณะเดียวกันตัวแปรด้านต่าง ๆ ก็ไม่มีอะไรเลวร้ายไปกว่าที่เป็นอยู่ (ปีก่อนสอนอะไรมากมาย) จึงมีความเป็นไปได้ที่ดัชนีจะวิ่งขึ้นไปทดสอบแนวต้านใหม่ที่สูงขึ้นกว่าเดิม และไม่ใช่เรื่องเพ้อฝันอีกต่อไปนะคะ
*ที่สำคัญต้องไม่ลืมว่า ก่อนเปิดศักราชใหม่ขึ้นมานั้น นักวิเคราะห์ก็แนะนำให้นักลงทุน follow ตามปั๊บ เท่ากับเป็นการกระตุ้นอารมณ์นักลงทุนรายย่อยให้รู้จักตื่นตัวตลอดเวลา เพราะการลงทุนในปี 2564 เขาวัดความสำเร็จกันที่เรื่องของข่าวสาร และจังหวะการเข้าทำ ซึ่งเป็นผลมาจากอาการแกว่งตัวของดัชนีจะรุนแรงมากขึ้นกว่าเดิม  นักลงทุนกลุ่มต่าง ๆ จะหันมาเล่นเก็งกำไรกันมากขึ้นพะยะค่ะ
*นั่นหมายความว่า คนที่รู้จักแนวคิดมันนี่เกม จะกลายเป็นผู้ชนะ..ซึ่งเห็นได้จากปรากฏการณ์ January effect กลายเป็นประเด็น “ทอล์ก ออฟ เดอะทาวน์” อีกครั้ง หลังจากหุ้นบลูชิพแสดงกำลังภายในด้วยการแข่งกระโดดสูงชิงเหรียญทองโอลิมปิก โดยผลลัพธ์ที่ปรากฏออกมาอย่างเป็นทางการพบว่า ทุกตัวทำได้ดี !! และมีแนวโน้มที่จะทำได้ดียิ่งขึ้นกว่าเดิมอีกด้วย เดี๊ยนถึงต้องการให้นักลงทุนชายตามองหุ้นบลูชิพเป็นลำดับแรกเจ้าค่ะ
*รายที่กอดคอกันหวานแหววน่าจะเป็น  GULF BGRIM และ EA  เพราะทั้งสามตัวมีสตอรี่ที่จะทำให้กำไรโต กองทุนต่างชาติถึงทุ่มเงินลงในหุ้นกลุ่มนี้มากเป็นพิเศษ..ขนาดหุ้น BANPU ยังขึ้นมาติดในกระดาน Most Active กับเขาด้วยอีกคนแบบนี้..เท่ากับเป็นการยืนยันว่า หุ้นพลังงานกำลังกลับมาสว่างโชติช่วงอีกรอบ  “โมนิก้า” ถึงต้องการให้นักลงทุนหันมามองหุ้นขนาดใหญ่ที่มีแรงซื้อขายเข้ามาเยอะ ๆ ไงล่ะค่ะ
*ส่วนหุ้นกลุ่มแบงก์อาจต้องเผชิญกับโรคแทรกซ้อนมากขึ้นกว่าเดิม เพราะการกลับมาระบาดของโควิดรอบใหม่ทำให้สถานการณ์หลายอย่างไม่เป็นเหมือนที่วางแผนแบบนี้..เป็นใครก็ต้องขายหุ้นเพื่อลดความเสี่ยงออกไปอยู่ดี และเชื่อว่าแรงกระเพื่อมจากเหตุการณ์ดังกล่าวจะทำให้หุ้นกลุ่มนี้หมดเสน่ห์ความน่าสนใจลงไปชั่วคราวนั้น  “โมนิก้า” บอกกับมิตรรักแฟนคลับ “ข่าวหุ้น” ได้แค่ว่า มองสั้นก็ขายทิ้งไปเถอะ..มองยาวก็หาโอกาสช้อนซื้อด่วนจี๋..ทราบแล้วเปลี่ยน !
*เช่นเดียวกับหุ้นเก็งกำไรยอดนิยม STARK “โมนิก้า” วิเคราะห์จากมุมไหน ด้านไหน หุ้นก็ต้องอ่อนตัวลงมาสักวัน เพราะการขึ้นเที่ยวนี้มันหมายความว่า ปี 64 กำไรของบริษัทต้องโตดับเบิล ถึงจะทำให้ราคาหุ้นพุ่งทะยานได้อย่างมั่นคง..แต่ในความเป็นจริงกลับพบว่า ทั้งหมดมาจาก “มันนี่เกม” กับ ความเชื่อสถานเดียว ก็เลยทำให้หุ้นรูดลงเละเทะอย่างที่เห็น วันนี้ถึงต้องกลับไปถาม “เสี่ยโอ๋” กับ “เสี่ยเอ” สามารถทำได้ตามที่โม้ไว้อะป่าว ?
*เหมือนกับกรณีของ DELTA  เดี๊ยนขอเรียนตามตรงว่า ไม่เคยเชื่อหุ้นตัวนี้จะเป็นทางเลือกที่ดี หรือจะเป็นหุ้นซูเปอร์โกรทเหมือนกับพวกไต้หวันปล่อยข่าว เพราะเล่ห์สายสนกลในที่แสดงออกมาในแต่ละรอบนั้น..ล้วนเป็นดีลร้อนที่ไม่ควรเข้าไปยุ่งเกี่ยว และยังเป็นแหล่งชุมนุมของพวกขาใหญ่ ย่อมทำให้หุ้นตัวนี้เป็นหุ้นตราหัวกะโหลกไขว้ในบัดดล..งานนี้บอกได้คำเดียวว่า ใครบริโภคลงไป ตายหยังเขียดสถานเดียวพะยะค่ะ
*ส่วนหุ้นตัวอื่น ๆ ที่ “โมนิก้า” ไม่ได้พูดถึงเป็นกรณีพิเศษนั้น ขอแนะนำให้นักลงทุนรายย่อยไปหาหุ้นเด็ดจาก www.kaohoon.com  และรายการ “ข่าวหุ้นเจาะตลาด” ซึ่งออนแอร์บน “ยูทูบ” กับ เฟซบุ๊ก เพราะที่นั่นเขารวบรวมทุกอย่างไว้หมดแล้ว อาทิ หุ้นเด่นประจำวัน, หุ้นเด่นประจำกลุ่ม, คำอธิบายปรากฏการณ์ต่าง ๆ, เหตุการณ์สำคัญ ๆ ในอนาคต ฯลฯ..ข้อสำคัญที่สุด คือ ข้อมูลที่นำเสนอทันต่อเหตุการณ์ และนักลงทุนสามารถโต้แย้งผ่านช่องทางต่าง ๆ ได้ตลอดเวลานะคะ